Paartjie gaan van ‘Koer’ tot kanselRené Venter en Jan Bester. (Foto: Verskaf) Nadat sy jare lank teen aanlyn hofmakery vasgeskop het, het René Venter van Kaapstad beslis nie verwag om eendag haar trouman op ŉ pasmaatapp raak te swiep nie. Veral nie ŉ man wat 204 km van haar af woon nie. “Ek het nooit in hierdie apps geglo nie, ek het vasgesteek as iemand dit voorgestel het en net gesê ek sal liewer enkellopend bly. Ek wou iemand in die kerk of by ŉ kuier ontmoet, toe ‘Koer’ ek hom wraggies raak, ” vertel René (35), ŉ virtuele assistent van Kaapstad, aan Maroela Media. Sy en haar verloofde, Jan Bester, het op Koer – ŉ app wat vir Afrikaanssprekendes die geleentheid bied om in hul moedertaal vlerk te sleep – ontmoet. Dié app is deur die akteur Armand Aucamp saam met die ontwerper Dewald van Zyl, kopieskrywer Marteni Burger en tegniese ontwikkelaar Jacques Engelbrecht ontwikkel en spog reeds met meer as 170 000 gebruikers wat aanlyn kan “koer” of “koes” om liefde te vind. René en Jan vertel dat hulle albei voorheen soortgelyke apps sonder sukses probeer het, maar met ŉ bietjie aanmoediging tog besluit om die sogenaamde “Koerwoud” in te vaar. Die liefde het nie vir een van hulle dadelik kom klop nie. “My een vriendin vergelyk liefde vind op ŉ maatsoekapp met pannekoek bak. Die eerste enetjie is maar altyd ŉ flop, daarom moet jy aanhou probeer,” sê sy tergend. Jan erken dat hy ook eers vir ŉ paar vroue moes “koes” voor hy sy toekomstige vrou raak gekoer het. Hy werk tans as bestuurder vir ŉ toerustinghuur-agentskap in Agulhas en het toevallig 5 km van René in Kaapstad af gewoon kort voordat die tweetjies in November 2020 aanlyn ontmoet het. René terg dat sy “treffende” openingsboodskap net “hi” was, maar dat sy oulike foto’s en beskrywing op die app haar aandag getrek het. Afstand was nie vir dié Koer-duifies ‘n probleem nie. (Foto: Verskaf) “Ons het gemaklik sonder fieterjasies gesels en baie van dieselfde waardes en belangstellings gedeel. Ons al twee was op daardie ouderdom waar jy nie meer speletjies wil speel nie en weet wat jy wil hê,” sê Jan. Weens die 204 km afstand tussen Kaapstad en Agulhas het hulle ses maande lank gesels voordat hulle op ŉ eerste afspraak gegaan het. “Ons het besluit om mekaar in die middel te ontmoet en ŉ dag saam in Hermanus te spandeer,” vertel René. Sy het selfs vir Jan McDonald’s saamgebring op hul eerste afspraak, ŉ bederfie wat skaars vir dié plattelandse man was. ŉ Dag se wynproe en kuier langs die see het blitsig oorgegaan in maandelikse heen-en-keer-kuiers tussen dié koerduifies te tuistes gelei. “Jan is so oplettend en vra uit oor alles,” meen René. Jan sê sy toekomstige vrou se avontuurlustigheid en mooie glimlag het dadelik sy hart gesteel. Sy oplettendheid en omgee is volgens René nou weer eienskappe wat haar hart warm laat klop. Die paartjie glo kommunikasie is kernbelangrik. (Foto: Verskaf) “Kommunikasie is ook kernbelangrik, veral as ŉ mens so ver uit mekaar bly. Ek dink baie paartjies praat en lewe so maklik verby mekaar deesdae,” voeg hy by. Die koeël was vinnig deur die kerk, maar Jan – wat ŉ enigste kind is – vertel hy moes in Junie 2021 eers René se vier ander sibbe se sogenaamde “vuurdoop” oorleef voordat dinge té ernstig geraak het. “Dit is nou al ŉ gewoonte vir my familie om altyd die nuwe kêrel of meisie by die eerste kuier te kruisondervra. Ek dink dit was nog erger in my geval omdat ek my lewe lank enkellopend was, maar hy kon gelukkig sy man staan,” vertel René laggend. In September 2022 het Jan die jawoord tydens ŉ romantiese ete by die Agulhas Country Lodge gevra en in September vanjaar gaan hulle die volgende hoofstuk van hul liefdesverhaal voor die kansel begin. Daarna gaan René by Jan in Agulhas aansluit. Die paartjie en Koer-stigter, Armand Aucamp. (Foto: Verskaf) “Een van die eerste goed wat Jan vir my gevra het, is wat dit gaan verg vir my om na ŉ klein dorpie toe te trek, toe ek sê ek net goeie Wi-Fi, ŉ skottelgoedwasser en liefde,” vertel René skertsend. Jan erken van sy plattelandse vriende het aanvanklik kop gekrap oor sy keuse om Koer te gebruik, maar die paartjie het selfs van hulle enkellopende vriende gehelp om liefde daarop te vind. “Daar is nog by party mense ŉ stigma rondom maatsoekapps, maar mense moet net oopkop daaroor wees en besef dit gaan die norm raak, veral vir mense wat op ver geleë plekke woon. As ons nie oopkop was nie, sou ons nie nou hier gewees het nie.” Om so ŉ rol in iemand se liefdesverhaal te speel is volgens Koer-medestigter Armand Aucamp die grootste riem onder sy span se hart. “Ons kry maklik weekliks tussen vyf en tien boodskappe van mense wat vertel dat hulle of iemand wat hulle ken liefde op Koer gevind het. Ons wag nog wel vir ons eerste Koer-kuiken,” terg hy. Koer spog ook al met ŉ nuwe, opgedateerde weergawe met bykomende funksies en plaas geweldige klem op veiligheid. Daarom word die platform gedurig gefynkam om skelmstreke uit te wis en vlerksleep veilig te hou. Armand Aucamp. (Foto: Verskaf) “Van die begin af was een van ons hoofuitgangspunte om vir mense ŉ veilige aanlyn ruimte te skep. Ons het onsself gevra of ons gemaklik sou voel as een van ons eie vriende of familie op Koer is en as die antwoord nee was dan moes ons harder werk.” Armand sê hy verstaan ook party se huiwering om die wêreld van aanlyn hofmakery te betree, maar herinner gebruikers dat almal op Koer in dieselde bootjie is en daarom nie skaam hoef te voel nie. “Die feit iemand soos René, wat nooit voorheen in ŉ verhouding was nie, se eerste liefdeservaring deur Koer gebeur het en boonop so positief was dat sy haar trouman ontmoet het, is vir my so mooi getuienis van die moontlikhede wat Koer vir gebruikers kan inhou.” “Hierdie is ŉ gratis platform wat boonop in Afrikaansprekendes se moedertaal beskikbaar is.